Хиляди унгарци на протест срещу Путин – Труд
Хиляди унгарци на протест срещу Путин
17.02.2015 • 11:31
Около две хиляди унгарци излязоха на шествие снощи в знак на протест срещу сближаването на премиера на страната Виктор Орбан с Владимир Путин, а повод за протеста е предстоящата визита на руския президент.
“Путин – не, Европа – да”, “Путин – Распутин”, “Руснаците вкъщи” пишеше на част от плакатите на демонстрантите в унгарската столица. Вееха се знамена на Европа и Украйна, която, според протестиращите, е “окупирана” от “Путинска Русия”.
“Ние не приемаме, че Орбан ни прави на глупаци и кани Путин в Будапеща да подписват тайни сделки, докато войната вече бушува у съседите в Украйна”, каза един от организаторите Мартон Гулаш, предаде АФП.
По-рано премиерът Виктор Орбан обвини Европа за прекратяване на строителството на „Южен поток”.
Руският президент Владимир Путин пристига днес в Будапеща. В разговорите с Орбан се очаква да бъде обсъдена темата за подновяването на договора за доставка на газ за Унгария, който изтича тази година.